ગુરુ સાથે બુધનો મિલાપ થાય છે, ત્યારે જીવ અને બુદ્ધિનું મિલન થાય છે. બુધ ગ્રહ સાથે ચતુરાઈ છે, બુધ ગ્રહ સાથે શાણપણ, વાણી, વ્યવહાર અને પૈસાનું પણ ગણિત છે. બુધ ગ્રહ જલદી ખોટો નથી પડતો, ચંદ્રની જેમ તે નિરાશ નથી થતો, તેની પાસે હંમેશા બીજો રસ્તો અને બાજી પલટાવવાનો મોકો હોય છે જ. બુધ સાથે જયારે ગુરુ મળે છે ત્યારે જાતક મેઘાવી બને છે. તે ગણિત અને બીજી વિદ્યાઓમાં પારંગત બને છે. ગુરુ સાથે બુધની યુતિવાળા જાતકો, કોલેજના પ્રોફેસર, વૈજ્ઞાનિક, સંશોધનકર્તા, સલાહકારો, રાજદૂત, વહીવટી વડાઓ, કાયદાશાસ્ત્રીઓ, જજ અને સફળ વકીલ હોય છે. આ યુતિવાળા જાતકોનું મગજ ગજબની સ્ફૂર્તિથી કાર્ય કરે છે. તેઓ છેવટ સુધી લડી લેનારા અને તકોને ઝડપનારા હોય છે. સમય અને શિસ્તના પાકા હોય છે. બોલવામાં તેમને કોઈ પહોંચી શકતું નથી. આ યુતિના જાતકોને એકથી વધુ વિજાતીય પાત્ર સાથે સંબંધ થાય છે. ટૂંકમાં બુધ અને ગુરુનું મિલન એટલે ધીકતી કારકિર્દીનું પ્રમાણપત્ર કહી શકાય.